# Regió Oriental (Ghana)

La regió Oriental és una de les 10 regions de Ghana. Està localitzada al sud de Ghana. És fronterera amb el llac Volta a l'est, amb la regió Brong-Ahafo i la regió Aixanti al nord, amb la regió Aixanti a l'oest i amb la regió Central i la regió del Gran Accra al sud. Els àkans són el principal grup ètnic de la regió i les dues llengües més parlades són l'àkan i l'anglès. En l'economia de la regió Oriental hi destaca la generació elèctrica, ja que hi ha el presa d'Akosombo.
La regió Oriental té 19.323 km² (el 8,1% del total de Ghana, la sisena regió en superfície). Amb 2.633.154 habitants (2010), és la tercera regió més poblada del país. A la regió hi ha una densitat de població de 140 habitants per km². La ciutat de Koforidua és la capital de la regió.

## Demografia i població

Els 2.106.696 habitants representen l'11% de la població total de Ghana i fan que la regió Oriental sigui la tercera regió del país per la població. Entre la dècada de 1960 i 1970 la població de la regió va créixer un 2%, entre el 1970 i el 1984 va créixer un 1,8% i entre el 1984 i el 2000 ho va fer un 1,4%.

### Etnicitat i llengües

Els àkan (52,1%), els dangmes (18,9%), els ewes (15,9%) i els guans (7,2%) són els quatre principals grups ètnics de la regió Oriental. Els àkan predominen en 11 districtes. Els dangmes són els més nombrosos en els districtes de Yilo Krobo i de Manya Krobo, els ewes són el principal grup ètnic d'Asuogyaman i d'Afram Plains, situats a la frontera amb la regió Volta. A Akwapim Septentrional hi ha una percentatge significatiu de guans (34,5%).
* Els dangmes, que parlen la llengua dangme són un dels grups més nombrosos de la regió.
* Els anum-bosos, que parlen la llengua gua, tenen el seu territori al sud-oest del llac Volta, al sud-oest de la capital de la regió Volta, Ho.
* El nkami és la llengua que parlen els nkamis (guangs) que conviuen amb els àkans a l'oest del llac Volta al districte d'Afram Plains.
* El Cherepon és la llengua que parlen els cherepons que viuen a l'est de la ciutat de Koforidua.
* El larteh és una llengua guang meridional que parlen els lartehs que viuen al sud dels cherepons.
* Els akuapems, que parlen el dialecte de l'àkan, akuapem, viuen al sud-est de la regió Oriental. El territori dels akuapems està al voltant de les ciutats d'Aburi i de Nsawam, la majoria del qual està a la regió Oriental. També viuen al nord de la regió del Gran Accra. Adjen Kotofo està al límit sud-occidental del seu territori i Okrakwajo està al seu límit septentrional. Al límit oriental hi ha la població d'Akropong
* Els asens són els membres del grup ètnic que parlen el dialecte asen (de la llengua àkan), viuen a la zona fronterera amb regió Central, a l'extrem sud de la regió Aixanti.
* Els kwawus tenen el seu territori històric als districtes de kwahu i d'Afram Plains. Mpraeso n'és la seva capital. Parlen el dialecte de l'àkan, el kwawu.

## Districtes

Els districtes de la regió Oriental són:
* Akwapim Meridional
* Afram Plains Septentrionals
* Afram Plains Meridionals
* Akuapim Septentrional
* Akyemansa
* Asuogyaman
* Atiwa
* Ayensuano
* Birim Central
* Birim Septentrional
* Birim Meridional
* Denkyembour
* Akim Oriental
* Fanteakwa
* Kwaebibirem
* Kwahu Oriental
* Kwahu Meridional
* Kwahu Occidental
* Manya Krobo Inferior
* Nou Juaben
* Nsawam Adoagyire
* Suhum
* Manya Krobo Superior
* Akim Occidental Superior
* Akim Occidental
* Yilo Krobo

## Economia

El 75,5% de la població de la regió Oriental és activa (927.699 persones). El 87% de la població activa està ocupada i tant els homes com les dones tenen percentatges similars. Respecte a la població no activa, el 35,6% són estudiants (majoritàriament homes) i el 24,8% treballen a la llar (sobretot dones).

### Treball

El sector que té més gent ocupada és l'agricultura (54,8%), seguida del comerç (14,3%), la producció, el transport i el treball en equipaments (14%). El 6,9% de la població ocupada són professionals i treballadors tècnics i el 5% treballen en el sector serveis.

### Activitats econòmiques

Les principals activitats indeconòmiques de la regió Oriental són l'agrícola (54,9%), el comerç al detall (13,5%) i la manufacturera (9,1%).

### Projecte hidrològic

Cal destacar la generació hidroelèctrica a la regió. El principal projecte hidroelèctric està situat al presa d'Akosombo que aprofita la força de l'aigua dels rius Volta Negre, Volta Blanc i Volta Vermell.

## Religió

La majoria dels habitants de la regió Oriental són cristians (82,8%) i hi ha minories de musulmans (6,1%) i de seguidors de religions africanes tradicionals (2,4%). Els pentecostalistes (33,4%) i els protestants (26,7%) conformen la majoria dels cristians de la regió Oriental, seguits pels que es consideren altres cristians (13,1%) i els catòlics (9,6%).
Els primers antecedents de les esglésies protestants a la regió foren els missioners de Basilea que van arribar a les zones d'Akwapim i de Kwahu durant els segles xviii i xix. El fenomen del domini de les esglésies carismàtiques és un fenomen recent. Els districtes en els que els musulmans són més presents són els de Nova Juaben i d'Akim Occidental (més del 9% a cadascun). El 9,4% dels habitants d'Afram Plains creuen en religions tradicionals africanes.

## Educació i universitats

El 63,6% de la població de més grans de 15 anys estan alfabetitzats, dels quals, gairebé la meitat ho estan en anglès i una llengua ghaniana. Si tenim en compte el gènere, el nivell d'alfabetització és superior entre els homes (73,5%) que entre les dones (54,4%). El grau d'alfabetització és molt desigual entre els districtes. Per exemple dues de cada tres dones són analfabetes al districte d'Afram Plains i més de la meitat ho són als de Manya Krobo i de Yilo Krobo. El primer districte també és el que té més homes analfabets, la meitat de la població masculina.
Al districte Oriental hi ha les següents universitats: Universitat d'Ashesi, Col·legi Universitari Presbiterià, Col·legi Universitari d'Agricultura i Estudis Mediambientals, Universitat All Nations i Universitat d'Estudis Mediambientals i Recerca Aplicada.

## Personalitats notables

* Nana Akufo-Addo, polític.
* George Boateng, futbolista.
* J.B. Danquah, historiador, acadèmic, advocat i panafricanista.
* Fred Akuffo, polític i militar.
* Samia Nkrumah política.
* Abedi Pele, futbolista
* André Ayew, futbolista.
* Jordan Ayew, futbolista.

## Referències

* 1 2 «Eastern». ghanadistricts.com. Arxivat de l'original el 2013-01-18. [Consulta: 10 març 2015].
* 1 2 3 4 «Eastern. Cultural And Social Structure» (en anglès). ghanadistricts.com. Arxivat de l'original el 2015-09-24. [Consulta: 10 març 2015].
* ↑ «Gua. A language of Ghana» (en anglès). ethnologue. [Consulta: 16 març 2015].
* ↑ «Nkami. A language of Ghana». ethnologue. [Consulta: 15 març 2015].
* ↑ «Cherefon. A language of Ghana» (en anglès). ethnologue. [Consulta: 16 març 2015].
* ↑ «Larteh. A language of Ghana». ethnologue. [Consulta: 16 juny 2015].
* 1 2 3 «People name: Akwapim of Ghana». peoplegroups. [Consulta: 26 octubre 2015].
* 1 2 3 «Eastern. Economic Characteristics» (en anglès). ghanadistricts.com. Arxivat de l'original el 2016-03-03. [Consulta: 10 març 2015].
* 1 2 «Eastern. Education and Literacy» (en anglès). ghanadistricts.com. Arxivat de l'original el 2016-03-03. [Consulta: 10 març 2015].